32004R0464
L 077/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 464/2004 НА КОМИСИЯТА
от 12 март 2004 година
за изменение на спецификацията за наименованието в приложението на Регламент (ЕО) № 1107/96 относно регистрацията на наименованията за произход и географските указания (Nocciola del Piemonte)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2081/92 на Съвета от 14 юли 1992 г. относно защитата на географските указания и наименованията за произход на селскостопанските и хранителни продукти (1), и по-специално член 9 от него,
като има предвид, че:
(1)
Съгласно член 9 от Регламент (ЕИО) № 2081/92 Италия е поискала означението Nocciola del Piemonte да бъде регистрирано като защитено географско указание по Регламент (ЕО) № 1107/96 на Комисията от 12 юни 1996 г. за регистриране на географски указания и наименования за произход по процедурата, предвидена в член 17 от Регламент (ЕИО) № 2081/92 на Съвета (2), във връзка с промяната на означенията, описанието, начина на производство, етикетирането на продукта и националните изисквания.
(2)
След внимателен преглед на заявлението, се прецени, че се касае за немаловажни промени.
(3)
Съгласно член 9 процедурата по член 6 следва да се приложи mutatis mutandis.
(4)
Преценено е, че предложените изменения са в съответствие с Регламент (ЕИО) № 2081/92 г. По смисъла на член 7 от посочения регламент до Комисията не са подадени възражения след публикуването на измененията в Официален вестник на Европейския съюз (3).
(5)
Следователно тези изменения следва да бъдат регистрирани и публикувани в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Измененията в приложението на настоящия регламент се регистрират и публикуват съгласно член 6, параграф 4 от Регламент (ЕИО) № 2081/92.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 март 2004 година.